Il-Qorti mistennija tikkonsidra t-talba għall-ħelsien mill-arrest tal-akkużati li allegatament qatlu lil Mario Camilleri l-Imnieħru u ibnu Mario fit-18 ta’ Ġunju li ġej. L-akkużati huma George u Jason Galea. Quddiem il-Maġistrat Antonio Micallef Trigona llum kompliet il-kumpilazzjoni fil-konfront taż-żewġ akkużati li baqgħu jinżammu il-Ħabs. Fl-aħħar seduta ta’ sitt ġimgħat, l-avukat difensur Joe Giglio li qed jidher għal Jason Galea għamel verbal u qal li d-difiża qed tkompli tesprimi s-sorpriża tagħha għall-fatt li x-xhud prinċipali Alfredo Attard, sid l-għalqa, tqiegħed taħt witness protection programm, meta l-informazzjoni li ta taqbel eżatt ma dik li ta Galea lill-Pulizija. L-uffiċju tal-Avukat Ġenerali wiegeb b’nota għal verbal ilbieraħ filgħaxija u għaldaqstant ma ttellawx iktar xhieda ħlief dik tal-ispettur fit-taqsima tas-CID Fabian Fleri. Is-Sur Fleri rrakkonta kif fit-18 ta’ Lulju 2013, flimkien mal-Ispettur Chris Pullicino kien sab ix-xena li fih instabu iż-żewġ katavri fuq xulxin, ras ma ras, ta’ Mario Camilleri, l-imnieħru u t’ibnu. Irrakkonta wukoll kif l-għada nstab ukoll il-kadavru ta’ Matthew Zahra. L-Ispettur Fleri xehed ukoll dwar l-istqarrija li għamel Alfredo Attard, sid l-għalqa li qal fl-interrogazzjoni kif l-akkużati Galea kien wettqu d-delitti fuq l-irġiel Camilleri. Xehed ukoll dwar kif sena qabel Jason Galea kien involut fil-qtil ta’ Matthew Zahra flimkien ma’ Ronald Urry. Il-Maġistrat Micallef Trigona ddiferixxa għal iktar smiegħ tal-provi għat-18 ta’ Ġunju li mistenni jkun trattat ir-rikors biex l-akkużati jingħataw il-ħelsien mill-arrest.